*Tlačová správa  
V Bratislave, 3.júna 2024*

**Festival Sensorium na lodi Subdeck: oceňované mená aj tanec pod hviezdami**

**V poradí už deviaty ročník** [**Sensorium festuval**](https://sensorium.is/sk)**u pokračuje v odhodlaní prezentovať to najlepšie na scéne súčasnej hudby, medziodborovej kreativity a klubovej kultúry, tentokrát primárne na palube nového klubu** [**Subdeck**](https://subdeck.sk/)**. Na industriálnej lodi premenenej na klub s najlepším zvukom v meste sa predstaví umelectvo z Gruzínska, Ukrajiny, Česka, Spojených štátov a Slovenska.**  
Hlavným hosťom je mysteriózny americký producent [**Honour**](https://sensorium.is/sk/festivaly/beyond-the-sound-2024/interpreti/honour/).Jeho minuloročný debut Àl​á​á​f​í​à sa ocitol v zozname najlepších albumov podľa mienkotvorných magazínov ako The WIRE, Crack Magazine či Pitchfork, ktorý píše o momentoch extatickej krásy.

Honour prináša citlivú hyperkoláž transcendentálneho jazzu, elektroniky, cinematického trip-hopu s echami gospelu, euforického soulu a útržkami rapovej produkcie. Cez osobné zvukové archívy rekonštruuje banálne momenty stratené v čase a povyšuje ich na tie najzásadnejšíe prchavé okamihy. Àl​á​á​f​í​à je meditáciou o smrti, ale rovnako (a možno aj viac) je oslavou života.

Spájanie experimentálnej hudby, jazzu, ambientu, minimalizmu a preparovaných techník charakterizuje aj žánrovo neuchopiteľného gitaristu [**Ondreja Zajaca**](https://sensorium.is/sk/festivaly/beyond-the-sound-2024/interpreti/ondrej-zajac/), ktorý bude elektroakustickým protipólom ku koncertu Honour.

Sound artovú rovinu programu zastúpi trojica umelcov [**Mae Lubetkin**, **Kosmas Dinh** a **Michal Mitro**](https://sensorium.is/sk/festivaly/beyond-the-sound-2024/interpreti/mae-lubetkin-kosmas-dinh-michal-mitro/), ktorí sa nedávno vrátila z delty Dunaja v Rumunsku. V rámci zvukovej performance na Sensoriu predstavia časť diela *Amphibious Tremolog*y. Ich koncert redefinuje akt počúvania a z jeho zvukovej podstaty ho presunie do oblasti vibrácií. Záznamy z kontaktného akcelerometra (ktorý sníma vibrácie) sledujú život jedinečného biotopu delty Dunaja a prinášajú fascinujúce a inak neviditeľné (zvukové) svety.

**Klubový program predstaví globálny klubový zvuk**

Klubová sekcia programu predstaví široký prierez súčasným dianím na scéne, ktorá sa dnes obzerá aj mimo dominantné eurocentrické prúdy.

Živelné rytmy Latinskej Ameriky, Južnej Afriky, post-club zákutia Soundcloudu, mutácie R&B - to nebude chýbať v sete jedného z najverzatilnejších pražských DJs Mikuláša Příhodu aka [**Kewu**](https://sensorium.is/sk/festivaly/beyond-the-sound-2024/interpreti/kewu/), ktorý je tiež členom prvého slovenského ballroom kolektívu Kiki House of Velvet.

[**lizwiz**](https://sensorium.is/sk/festivaly/beyond-the-sound-2024/interpreti/lizwiz/) je pôvodom z Tbilisi a v súčasnosti žije a tvorí v Prahe. Jej široko zamerané sety sa odvíjajú od intuitívnych naratívov, cez ktoré vytvára jemnú aj extrémne tanečnú spleť zvukovo-cestovateľských zážitkov.

Ukrajinská DJka a producentka Masha Kornieieva alias [**AXT**](https://sensorium.is/sk/festivaly/beyond-the-sound-2024/interpreti/axt/) preskúma experimentálne zvuky plné zemitých textúr, ťažkých subbasových frekvencií a silného emocionálneho náboja.

Prísľub DJ setu, ktorý bude prekračovať kontinenty a spájať rôzne prístupy k súčasnému globálnemu klubovému zvuku, prinesie aj domáci [**Isama Zing**](https://sensorium.is/sk/festivaly/beyond-the-sound-2024/interpreti/isama-zing/).

**Voda, umenie, veda a umelá inteligencia v troch interdisciplinárnych dielach**

Ešte pred koncertným programom Sensorium uvedie v [Goetheho Inštitúte](https://www.goethe.de/ins/sk/sk/index.html) prezentácie diel, ktoré vznikli v rámci medzinárodného projektu Bodies of Water, ktorý organizuje Inspirační Forum, Kersnikova Institute, Sensorium a Display Gallery v Prahe. Pripravte sa na ponor do nových umeleckých projektov skúmajúcich otázku, ako nás môže voda viesť pri hľadaní riešení naliehavých environmentálnych problémov prostredníctvom svojej schopnosti prepojiť ľudský rozmer existencie s inými formami života.

Interdisciplinárny program IF Lab 2023/24 spojil deväť umelcov/kýň a/alebo výskumníkov/čok so zázemím od environmentálnej geografie a výskumu oceánov až po umelú inteligenciu. Okrem už spomínaného projektu Amphibious Tremology sú výsledkom dva ďalšie projekty. Trojica **Michał Dawid, Mirjami Lantto** a **Isabel Val** predstaví[*Guild of Hydrosemiosis*](https://sensorium.is/sk/produkcie/bodies-of-water-work-in-progress-showcase-of-the-inspiration-forum-lab-2023-24/), dielo založené na prastarej praxi hydromancie, prinášajúce (dis)lokované zvukové rituály. Kombinovaním súčasných ekológií s archívnymi materiálmi a A.I. modelmi prináša multidisciplinárny projekt [*Disturbance & Artificial Creatures*](https://sensorium.is/sk/produkcie/bodies-of-water-work-in-progress-showcase-of-the-inspiration-forum-lab-2023-24/) v čase rapídnych ekologických zmien náhľad na možné budúce ekosystémy. Predstaví ho autorský kolektív **Anthea Oestreicher, Vít Růžička** a **Weronika Zalewska.**

Festival Sensorium už deviatym rokom prispieva k vytváraniu pestrého a angažovaného kultúrneho prostredia prostredníctvom dramaturgie, ktorá sa namiesto estetizácie “novej doby temna” obracia k budúcnosti vyrastajúcej z radikálnej imaginácie v duchu citátu „pred budovaním lepšieho sveta si najprv musíme takýto svet predstaviť".

Za deväť rokov existencie (z toho päť v rámci projektu Beyond The Sound) odpremiéroval festival oceňovaných svetových umelcov a umelkyne, ktorí\*é často pôsobia mimo eurocentrický priestor, napr.: **Doon Kanda (JP),** **Nazar (Angola), DJ Diaki (Mali), DJ Plead (Naarm), Evitceles (Bulharsko), Saša Spačal (Slovinsko), Thomas Ankersmit (Holandsko), Lanark Artefax (Veľká Británia)** či **Kenichi Iwasa (JP/UK)**, ale uviedol aj rôzne ambiciózne inštalácie či vzdelávacie programy. Čo ešte prinesie tento rok sa dozviete už v sobotu 8. júna. Podrobný program je dostupný na [www.sensorium.is](https://sensorium.is/sk/festivaly/beyond-the-sound-2024/) alebo na [Facebook evente](https://www.facebook.com/events/975333974229799).  
  
Ak sa rozhodnete festival podporiť nad rámec bežného vstupného, v rámci Sensorium Supporter Passu dostanete ako darček publikáciu [Stockpiling Food For Thought](https://sensorium.is/sk/publikacie/stockpiling-food-for-thought-imagining-new-sensibilities-during-quarantine/)**,** ktorá prináša eseje Sensorium tímu - Lucie Dubačovej, Juraja Hoppana a Celie Bugnoit na tému hľadania udržateľnej budúcnosti v umení a kultúre. Druhá vlna lístkov za zvýhodnenú cenu pre tých najrýchlejších je teraz v predaji cez [GoOut](https://goout.net/sk/sensorium-honour+axt+dalsi/szkfuex/).

*Sensorium Festival 2024 sa koná s podporou z verejných zdrojov z Nadácie mesta Bratislavy.*

*Showcase Bodies of Water organizuje v rámci projektu IF LAB Inspirační fórum v spolupráci s Kersnikova Institute, Display, Sensorium. Projekt IF LAB je spolufinancovaný Európskou úniou. Podujatie sa koná s podporou z verejných zdrojov z Fondu na podporu umenia a s podporou Nadácie mesta Bratislavy.*

Linky:

<https://honour2.bandcamp.com/album/l-f>

<https://www.youtube.com/watch?v=7u7XnptHpCs&ab_channel=BRUKXT>

<https://soundcloud.com/infameradio/guestmix-lizwiz>